Kim Buck
Kim Buck, f. 1957, dansk guldsmed; udlært 1982, eget værksted og galleri i København fra 1990. Buck har vundet ry for sine smykker i ædle metaller og stene, bl.a. fingerringe, i et stramt og enkelt, ofte geometrisk funderet design. Men han har også udført mere skulpturelt prægede smykker, fx guldhjerter, samt en borgmesterkæde til Fredensborg-Humlebæk Kommune (1995), fremstillet i samarbejde med Dronning Margrethe. Buck, der også har designet for Georg Jensen, er blevet betroet mange faglige tillidsposter, og han har undervist ved både danske og svenske kunsthåndværkerskoler.